Cell C raak van sommige bestuurders ontslae | Netwerk24
Deur Petrus Malherbe 02 April 2020 12:52
Cell C se hoofkantoor in Sandton, Johannesburg. Foto: Elvira Wood
Cell C het in die boekjaar tot einde Desember meer as 2,8 miljoen intekenare verloor en gaan gebuk onder ’n groeiende berg skuld.
Douglas Craigie Stevenson, uitvoerende hoof, het aan Netwerk24 bevestig dat die maatskappy besig is om van “oorbodige werknemers in senior posisies” ontslae te raak.
Die konsultasieproses met die betrokke werknemers is nog aan die gang en sal waarskynlik teen die einde van April afgehandel wees.
Senior bestuurslede en werknemers op besturende vlak word geraak.
Cell C het nie bekend gemaak hoeveel poste hy wil besnoei nie. Die afleggings word ingevolge die Wet op Arbeidsverhoudinge gehanteer.
LEES OOK: 2,8 m. groet Cell C in 1 jaar
“Cell C het onlangs besluit om sy bedryfsmodel en organisasiestruktuur te hersien, spesifiek op ’n senior bestuursvlak en lede van die uitvoerende bestuur,” het die maatskappy gesê.
In ’n interne ondersoek het Cell C besef die groot aantal werknemers in senior poste is “ondoeltreffend” en dra by tot sy groeiende finansiële las gegewe die uitdagings wat hy nog moet oorkom.
Cell C se bedryfsinkomste vir die jaar is 1% laer op R14,2 miljard. Sy totale aantal intekenare is nou 14,4 miljoen.
As deel van die maatskappy se omkeerstrategie is uitgawes deur die bank drasties besnoei, waaronder die besteding aan die instandhouding van sy netwerkinfrastruktuur.
Ingevolge dié en ander stappe kon Cell C reeds sy bedryfsuitgawes met ’n stewige 18% besnoei.
Dié syfer sal waarskynlik toeneem sodra die konsultasieproses met senior bestuurslui teen die einde van vandeesmaand afgehandel is.
Meer oor: Cell C | Afleggings | Diensverskaffer | Tegnologie | Maatskappye